เงินบาทปิด 32.42/44
ธนาคารกรุงศรีอยุธยา รายงาน เงินบาทปิด 32.42/44 แนวโน้มแข็งค่าต่อหลังผู้ส่งออกเริ่มขายดอลลาร์
8 ก.ค. 2553

ธนาคารกรุงศรีอยุธยา รายงาน เงินบาทปิด 32.42/44 แนวโน้มแข็งค่าต่อหลังผู้ส่งออกเริ่มขายดอลลาร์
นักบริหารเงินจากธนาคารกรุงศรีอยุธยา เปิดเผยว่า เงินบาทปิดตลาดเย็นนี้อยู่ที่ระดับ 32.42/44 บาท/ดอลลาร์ แข็งค่าขึ้นเล็กน้อยจากช่วงเช้าที่เปิดตลาดที่ระดับ 32.45/46 บาท/ดอลลาร์ ซึ่งเป็นการแข็งค่าขึ้นตามเงินสกุลในภูมิภาค
"วันนี้เงินบาทแข็งค่าขึ้นเล็กน้อย ตามเงินสกุลอื่นในภูมิภาค นอกจากนี้ยังเป็นเพราะเมื่อคืนตลาดหุ้นดาวโจนส์ปิดบวกค่อนข้างเยอะ จึงเป็นตัวนำตลาด และอีกส่วนคงเป็นเพราะคนขายดอลลาร์ออกมาบ้าง และกลับมาซื้อเงินสกุลอื่นที่มีความเสี่ยงบ้าง" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงปิดตลาดวันนี้ เงินเยนอยู่ที่ระดับ 88.12/17 เยน/ดอลลาร์ ส่วนเงินยูโรอยู่ที่ระดับ 1.2655/2658 ดอลลาร์/ยูโร
คืนนี้ สหรัฐฯ จะมีการรายงานตัวเลขเศรษฐกิจที่สำคัญ คือ กระทรวงแรงงานรายงานจำนวนผู้ขอรับสวัสดิการว่างงานรายสัปดาห์ และสำนักงานสารสนเทศด้านการพลังงานของสหรัฐ(EIA) เปิดเผยตัวเลขสต็อกน้ำมันรายสัปดาห์      
นักบริหารเงิน กล่าวว่า พรุ่งนี้คงต้องจับตาดูว่าเงินบาทจะแข็งค่าทะลุ 32.40 บาท/ดอลลาร์ไปได้หรือไม่ ซึ่งเชื่อว่ามีโอกาสเป็นไปได้ เพราะในช่วงนี้ค่าเงินบาทแข็งค่าตามเงินสกุลอื่นๆ ประกอบกับผู้ส่งออกเริ่มขายดอลลาร์กันพอสมควร โดยพรุ่งนี้ให้กรอบเงินบาทไว้ที่ 32.37-32.50 บาท/ดอลลาร์